5 Julie: Wees 'n goeie landsburger. – Jan van der Watt - www.bybelkennis.co.za
by Mitch Kalp · Published 05/07/2017 · Updated 30/06/2017
Rom 12:9-13:7 (fokus 13:1-7)
"Wees 'n goeie landsburger. Gehoorsaam die owerhede wat oor jou aangestel is" (13:1). Nie almal voel ewe gelukkig met hierdie opdrag in die Bybel nie. Waarom sê Paulus dit tog?
Wel, wie gaan seker maak dat jou neus nie afgeskiet word as jy dit by die deur uitsteek nie? God het die staat 'in diens geneem' om te sorg dat dit nie gebeur nie. Dit is hierdie 'diensknegte' van Hom wat die strate veilig moet hou, wat jou met 'n geruste hart in die winkels moet laat rondloop, wat die wette van die land so moet reël en toepas dat almal gelukkig is. Ja, hulle moet sorg dat jy veilig en rustig met jou alledaagse lewe kan aangaan. Dit is hulle taak om te sorg dat alles nie in chaos en anargie verval nie. Daarvoor het hulle die reg en mag om mense te straf en selfs dood te maak, alles met die doel om die samelewing gesond en reg te hou.
Juis daarom moedig Paulus Christene aan om goeie en voorbeeldige landsburgers te wees. Hulle moenie die taak van die staat nog moeiliker maak nie, want God wil juis hê dat alles in die samelewing reg moet verloop. Juis daarom noem Paulus die staat die dienaars van God – hulle moet sorg dat alles goed gaan. Met hierdie dienaars van God moet elke Christen saamwerk.
Natuurlik is dit 'n probleem as hierdie dienaars nie meer doen wat God vra nie. Paulus bekommer hom nie hier daaroor nie. Johannes sou later iets daaroor in Openbaring 13 skryf.